**2. függelék**

Rinyabesenyő község könyvtári szolgáltató helyének használati szabályzata

Rinyabesenyő Község Önkormányzata Képviselő-testületének a helyi közművelődési feladatok ellátásáról szóló …/2016. (... ...) önkormányzati rendeletének függelékeként a község könyvtári szolgáltató helyének használati szabályzatát az alábbiakban határozza meg.

A kulturális javak védelméről és a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 64. § (1) bekezdése értelmében a települési könyvtári ellátás biztosítása a települési önkormányzatok kötelező feladata. A (2) bekezdés szerint a községi önkormányzat ezt a feladatát nyilvános könyvtár fenntartásával, vagy a megyei könyvtár szolgáltatásainak igénybevételével teljesíti. Utóbbi esetben a települési önkormányzat megállapodást köt a megyei könyvtárral, és az igénybe vett szolgáltatások fogadására alkalmas könyvtári, információs és közösségi hely elnevezésű könyvtári szolgáltató helyet működtet.

1. Küldetésnyilatkozat

A könyvtári szolgáltató hely feladatának tekinti, hogy az érdeklődők legszélesebb köre számára biztosítsa a magyar és az egyetemes kultúra kincseinek megismerését, a folyamatos önművelést, a színvonalas szórakozást, a szabadidő hasznos eltöltését.

Ennek érdekében támogatja:

• az egyéni tanulást, önképzést,

• az állampolgári jogok gyakorlásához szükséges közhasznú ismeretek megszerzését,

• a település és környéke természeti értékeinek, kulturális és néprajzi hagyományainak bemutatását, gyűjtését,

• a nemzeti és etnikai kisebbséghez tartozók, valamint a hátrányos helyzetűek (vakok, gyengén látók, mozgásukban korlátozottak) ellátását,

• a gyermekek olvasási kultúrájának, önálló ismeretszerzésének segítését.

2. Könyvtári szolgáltató helyre vonatkozó adatok

Neve: Községi Könyvtár

Címe: 7552 Rinyabesenyő Kossuth u. 7.

Levelezési cím: 7552 Rinyabesenyő Kossuth u. 7.

Telefonszám: 06/30/492-3104

E-mail: szep.laci@freemail.hu

3. Könyvtári ellátás megvalósulása

Könyvtári ellátás formája: közkönyvtár

Szolgáltató könyvtár: Takáts Gyula Megyei és Városi Könyvtár (7400 Kaposvár, Csokonai utca 4.)

A település önkormányzata szerződésben rendelte meg a települési könyvtári ellátást.

A szerződés tartalmazza a megrendelt szolgáltatásokat és a szerződők kötelezettségeit.

4. A könyvtári szolgáltatás működése és gazdálkodása

A könyvtárosi teendőket a megbízott kulturális közfoglalkoztatott látja el.

A könyvtár egész évben működik, nyitvatartási ideje:

Hétfő: szünnap

Kedd: 14.00-19.00 óráig

Szerda: 14.00-19.00 óráig

Csütörtök: 14.00-19.00 óráig

Péntek: 14.00-19.00 óráig

Szombat: 14.00-21.00 óráig

Vasárnap: szünnap

5. Könyvtárhasználó jogai és a könyvtárhasználat feltételei

a) A könyvtárhasználó jogosult bármely könyvtár szolgáltatásainak igénybevételére. A könyvtárhasználót ingyenesen illetik meg az alapszolgáltatások. A könyvtár az ingyenes szolgáltatásokat igénybe vevő könyvtárhasználónak az adatait beiratkozási díj nélkül regisztrálhatja.

• Ingyenes alapszolgáltatások:

- könyvtárlátogatás

- az állomány helyben használata

- az állományfeltáró eszközök használata

- információ a könyvtár és a könyvtári rendszer szolgáltatásairól.

b) Minden, az első pontban felsorolt szolgáltatás beiratkozáshoz kötött. Beiratkozáskor a következő személyes adatokat kell közölni és igazolni: név, anyja neve, születési helye és ideje, lakcíme, személyi igazolványának vagy útlevelének száma. A könyvtár a személyes adatok védelméről az erre vonatkozó jogszabályok szerint gondoskodik.

• Beiratkozással igénybe vehető szolgáltatások: könyv-, folyóirat-, stb. kölcsönzése, könyvtárközi kölcsönzés, stb. (A nem hagyományos dokumentumok kölcsönzéséért külön díj is megállapítható.)

c) A könyvtárat látogatók csak nyitvatartási időben használhatják. Kivétel a szervezett foglalkozások: tanórák és rendezvények.

d) Az olvasó minden alkalommal hozza magával az olvasójegyét. Egy-egy alkalommal maximálisan 5 könyv kölcsönözhető 30 napra, amely szükség esetén egy alkalommal meghosszabbítható újabb 30 napra.

e) Az elveszett vagy megrongált könyvtári dokumentumok árát az olvasó köteles megtéríteni.

f) A könyvtár állományának a következő részei csak helyben használhatók, illetve csak egy tanítási órára kölcsönözhetők ki: kézikönyvtár, folyóiratok.

g) A könyvtár munkahely, ezért minden használójától elvárjuk a fegyelmezett, csendes magatartást.

Rinyabesenyő, 2016. június 29.

Orsós Imre

polgármester